આંધ્ર પ્રદેશમાં છેલ્લાં કેટલાક સમયથી હલચલ ચાલી જ રહી હતી. ટીડીપીએ ગણગણાટ શરૂ કરી દીધો હતો અને ક્યારે ભાજપનો સાથે છોડે તેની જ રાહ જોવાતી હતી. તાજેતરનાં સમયમાં આખરે ચંદ્રબાબુ નાયડુએ જાહેરાત કરી કે તેઓ વધુ રાહ જોઈ શકે તેમ નથી. તેમના બે પ્રધાનોએ રાજીનામાં આપી દીધાં છે.શિવસેનાએ પણ જાહેરાત કરી દીધી છે ૨૦૧૯ની ચૂંટણી તે ભાજપ સાથે રહીને લડશે નહીં. ભાજપ શિવસેનાના મનામણાં કરી રહી છે.આ બંને પ્રાદેશિક પક્ષો નબળા પડે તેનો લાભ લઈને પોતાને મજબૂત કરવાની ભાજપની ગણતરી છે. બિહારમાં નીતિશકુમારને ભાજપે ઓલરેડી નબળાં પાડી દીધા છે. મમતા બેનરજીને બંગાળમાં હરાવી દેવાશે તેવો આત્મવિશ્વાસ ભાજપનો વધ્યો છે. મમતા પછી પ્રાદેશિક નેતામાં લાંબો સમય સત્તામાં રહેલા અને મજબૂત ગણી શકાય તેવા એક માત્ર રહે છે ઓડિશાના નવીન પટનાયક. તેમણે રાષ્ટ્રીય મહત્ત્વાકાંક્ષા દાખવી નથી અને સીધી રીતે ભાજપનો વિરોધ પણ તેઓ કરતાં નથી.